**DIRECŢIA PATRIMONIU**

**DIRECȚIA JURIDICĂ, RESURSE UMANE, ACHIZIȚII PUBLICE**

**Nr. 74105/02.08.2024**

**R A P O R T**

la Proiectul de hotărâre privind aprobarea închirierii prin licitaţie publică a suprafeței de 910 mp teren proprietate publică a Municipiului Bistrița, situat în în Piața Centrală, în vederea amplasării unui patinoar artificial demontabil

În 2018, în urma organizării procedurii de licitație publice s-a întocmit un contract de închiriere a unei suprafețe de 900 mp teren pentru amplasarea și amenajarea unui patinoar artificial demontabil în municipiul Bistrița, pe o perioadă de 5 ani, în sezonul de iarnă decembrie-februarie, dând astfel posibilitatea cetățenilor de desfășurare a unor activități în aer liber și în sezonul rece.

În vederea diversificării activităților sportive și recreative specifice sezonului rece 2023-2024, patinoarul a fost amenajat în Piața Centrală, în partea de est a Bisericii Evanghelice, pe o suprafață de 910 mp, astfel s-a creat o zonă de divertisment agreată de către cetățeni, în special de copii, în centrul municipiului.

În acest sens societatea Ice Arena S.R.L., prin adresa înregistrată la Primăria municipiului Bistriţa cu nr.37218/09.04.2024, solicită aceeași suprafață de 910 mp teren în Piața Centrală, în vederea amplasării acestui patinoar și pentru sezonul următor.

Prin autorizația de construire nr.979/14.12.2023 și documentația tehnică aferentă având ca obiect “amplasare patinoar artificial demontabil sezonier”, se asigură aplicarea măsurilor prevăzute de lege referitoare la regimul juridic și economic al imobilului care face obiectul închirierii, precum și la regimul tehnic, prevederile din punct de vedere urbanistic și condițiile în care obiectivul poate fi realizat.

Menționăm faptul că suprafața de 910 mp este identificată în partea de est a Bisericii Evanghelice, bun proprietate a Municipiului Bistrița – domeniul public, fiind înscris în Inventarul bunurilor care aparțin domeniului public al municipiului Bistrița atestat prin H.G.R. nr.527/2010, CAP.I. Drumurile comunale, vicinale, străzile cu trotuarele aferente, parcări, pasajele, podurile, podeţele precum şi zonele de protecţie ale acestora - subcap. A „Drumuri comunale, vicinale, străzi cu trotuarele aferente şi parcări” - poziţia nr. 31 și identificat în CF Bistrița nr.80518, categoria de folosință drum și curți construcții.

Codul Administrativ, adoptat prin O.U.G. nr.57/2019, cu modificările și completările ulterioare, stabilește ca procedură de închiriere a bunurilor aparținând domeniului public, licitația publică.

Proiectul propune închirierea terenului necesar amenajării unui patinoar artificial demontabil, prin procedura licitației publică, conform prevederilor legale. Procedura se va organiza prin grija comisiei numită în aces scop, în conformitate cu prevederile Anexei nr.2 la Hotărârea Consiliului local al municipiului Bistrița nr.23/13.02.2020 care asigură cadrul legal general necesar organizării licitaților pentru atribuirea contractelor de închiriere, prin prezentul proiect fiind necesar a se aproba închirierea și a se stabili destinația bunurilor, chiria de pornire la licitație, termenul închirierii, cuantumul garanției, criteriul/criteriile de atribuire a contractelor, precum și alte specificații și condiții considerate necesare închirierii, astfel:

- raportat la activitățile ce urmează a fi desfășurate, în vederea participării la procedură ofertanții trebuie să dețină ca obiect de activitate: Servicii privind activitatile sportive, sens în care vor depune certificat constatator eliberat de Oficiul Registrului Comerțului, din care să reiasă acest lucru ;

- chiria lunară de pornire la licitație propusă este de 3.200 lei/lună, calculată la nivelul chiriei practicată în anul 2023 la contractele similare, indexată cu indicele de inflație aplicat la nivelul anului 2024. Chiria obținută în urma licitației publice se va achita în avans până în ultima zi a lunii în curs, pentru luna următoare și se va face venit la bugetul de venituri și cheltuieli al Direcției Patrimoniu. Aceasta se va indexa anual cu indicele de actualizare la inflaţie, care va fi comunicat, în scris, la începutul anului. Chiria se va achita până la data predării terenului adus de către societate, la starea inițială.

- garanția de participare la licitație propusă reprezintă contravaloarea a două chirii lunare, raportat la suprafața propusă și prețul de pornire la licitație, conform art.334 alin.5 din Codul Administrativ, rezultând suma de 6.400 lei, sumă care va fi restituită la încetarea contractului, în baza unei solicitări.

- se propune ca și criteriu de atribuire al contractelor de închiriere cel mai mare nivel al chiriei/lună ofertată, nefiind indentificat un alt posibil criteriu de departajare care să poată fi aplicat.

- se propune termenul închirierii pe o perioadă de 5 ani, începând cu anul 2024, în perioada 01 decembrie – 28/29 februarie a fiecărui an, cu drept de prelungire cu condiția respectării tuturor obligațiilor prevăzute în sarcina locatarului. În situația în care imobilul va face obiectul unor proiecte de investiții de uz și interes public local, care cuprind și terenul în cauză, contractul va înceta printr-o notificare prealabilă, transmisă în scris, înainte cu 30 de zile, locatarul având obligația de a elibera terenul liber de sarcini.

La începutul sezonului rece se va întocmi proces verbal de predare a terenului către societate, în vederea realizării obiectivului. Titularul contractului va avea obligația să refacă/aducă domeniul public afectat de amplasarea temporară a patinoarului, la starea inițială, în termen de 30 de zile de la data încetării activitătii sezoniere și va comunica în scris încetarea activității și demontarea patinoarului, necesar întocmirii procesului verbal de preluare a terenului liber de sarcini.

În conformitate cu prevederile art.87 alin.(5) din Codul Administrativ aprobat prin Ordonanța de urgență a Guvernului nr.57/2019, cu modificările și completările ulterioare, “*Autorităţile administraţiei publice locale administrează sau, după caz, dispun de resursele financiare, precum şi de bunurile proprietate publică sau privată ale unităţilor administrativ-teritoriale, în conformitate cu principiul autonomiei locale*”.

Mai mult, art.129 alin.(1) din același act normativ prevede: “*Consiliul local are iniţiativă şi hotărăşte, în condiţiile legii, în toate problemele de interes local, cu excepţia celor care sunt date prin lege în competenţa altor autorităţi ale administraţiei publice locale sau centrale*” având printre atribuții și administrarea domeniului public și privat al unității administrativ-teritoriale și asigurarea cadrului necesar furnizării serviciilor de interes local, inclusiv privind tineretul și sportul.

În temeiul prevederilor Noului Cod Civil și ale Codului Administrativ, considerăm că sunt îndeplinite condițiile legale pentru ca Proiectul de hotărâre privind aprobarea închirierii prin licitaţie publică a suprafeței de 910 mp teren proprietate publică a Municipiului Bistrița, situat în în Piața Centrală, în vederea amplasării unui patinoar artificial demontabil, în forma prezentată de inițiator, să fie supus analizei și dezbaterii Consiliului Local al municipiului Bistrița.

**Director executiv, Director executiv, Șef serviciu,**

**Vasile MARINA Luciana-Maria HRISCU Alina IONESCU**

MV/CSC/2ex.